
Külső és belső emigrációk Kertész Imre nyelvfelfogása az emigráns írók szövegeinek tükrében

Dolgozatomban Kertész Imre budapesti hagyatékában található esszéinek szövegváltozatait vizsgálom a 20‒21. századi magyar és német emigrációs irodalom kontextusában. Tézisem szerint Kertész esszéinek nyelvfelfogása a belső emigráció és a száműzetés fogalmakban tematizálódik, benne ugyanaz az eszköztár figyelhető meg, mint az emigráns szerzők írásaiban, emiatt Kertész nyelvhez való viszonyát nemcsak a holokausztirodalom, hanem az emigrációs irodalom keretei között is érdemes vizsgálni. Az emigráció nem csupán állapot, hanem töréspont is, ami Kertész esetében megegyezik a holokauszt-tapasztalat által előidézett élettörténetbeli szakadással. Dolgozatom fő szempontja az emigráns írók nyelvhez és hazához való viszonya. Kertész esszéiben nyelvvesztés-problematika a meghatározó, amely az anyanyelv jogától való megfosztottságának traumájaként jelenik meg, ebből következően a beszélő számára kérdésessé válik a saját, autentikus nyelv megtalálása. Összevetem Kertész Imre és Jean Améry esszéit más emigráns német és magyar írók szövegeivel, rámutatok arra, hogy a magukat világpolgárnak tekintő szerzők műveiben a nyelvkrízis nem jelenik meg reflektáltan. Az elemzett szövegekben a saját, érvényes nyelv lehetetlensége a nyelvek közötti állapotként tematizálódik, amely az elhallgatásban és a fragmentáltságban nyilvánul meg.



